b"\n_START_ARTICLE_\nMargaret Beaufort\n_START_PARAGRAPH_\nMargaret Beaufort (f\xc3\xb8dt 31. mai 1443, d\xc3\xb8d 29. juni 1509) var moren til Henrik VII av England.\n_START_SECTION_\nBakgrunn\n_START_PARAGRAPH_\nHun var datter av John Beaufort, 1. hertug av Somerset, barnebarn av John Beaufort, 1. jarl av Somerset og oldebarn av John av Gaunt og hans elskerinne Katherine Swynford. Da John av Gaunst giftet seg med Katherine ble barna legitimisert, men uten \xc3\xa5 ha arverett til tronen; allikevel er alle monarker siden Edvard IV etterkommere etter denne linjen.\n_START_SECTION_\nEkteskap\n_START_PARAGRAPH_\nMargaret giftet seg fire ganger, men fikk bare ett barn._NEWLINE_Hennes f\xc3\xb8rste mann var John de la Pole, 2. hertug av Suffolk. De giftet seg i 1450, da hun var syv \xc3\xa5r gammel. Ekteskapet ble annullert etter kort tid._NEWLINE_Hennes andre mann var Edmund Tudor, 1. jarl av Richmond, som hun giftet seg med i 1455, da han var 25 og hun 12 \xc3\xa5r gammel. Edmund var halvbroren til hennes f\xc3\xb8rste mann. Hun ble gravid \xc3\xa5ret etter. Hennes mann ble tatt til fange av yorkistene under rosekrigene som br\xc3\xb8t ut samme \xc3\xa5r som de giftet seg, og d\xc3\xb8de i november 1456 av pest mens han var i fangenskap. S\xc3\xb8nnen Henry Tudor, den senere Henrik VII, ble f\xc3\xb8dt i januar 1457. Etter den vanskelige f\xc3\xb8dselen fikk hun ikke flere barn, sannsynligvis fordi hun var fysisk ute av stand til \xc3\xa5 bli gravid igjen._NEWLINE_Hun giftet seg snart etter med Henry Stafford, yngste s\xc3\xb8nn av Humphrey Stafford, 1. hertug av Buckingham. Han d\xc3\xb8de i 1471, og hun avla kyskhetsl\xc3\xb8fte. Dette gikk hun tilbake p\xc3\xa5 en gang mellom 1473 og 1482, og giftet seg med Thomas Stanley._NEWLINE_Stanley hadde skiftet side flere ganger under rosekrigene, og valgte under slaget ved Bosworth Field \xc3\xa5 svikte Rikard III og i stedet st\xc3\xb8tte sin stes\xc3\xb8nn Henry Tudor. Som takk for dette ble han senere utnevnt til jarl av Derby. Henrik VII skal ha v\xc3\xa6rt sv\xc3\xa6rt glad i sin mor. Ettersom hun ikke hadde v\xc3\xa6rt dronning kunne hun ikke ta tittelen dronningmor, og ved hoffet ble hun tiltalt som My Lady the King's Mother._NEWLINE_I 1502 etablerte hun Lady Margaret's Professorship in Divinity ved University of Cambridge. Dette er det eldste professoratet i Cambridge, og et av de meste ettertraktede teologiprofessorater._NEWLINE_Et kjent portrett av Margaret viser henne alene i b\xc3\xb8nn, noe som stemmer overens med hennes rykte for gudfryktighet."